題周功甫總領石溪三亭 雪亭
作者：王炎
朝代：宋

paragraphs: 竹窗環佩聲瓏玲，開窗不見山眉青。
玉妃翦水墮花片，龜手入袖膚粟生。
紫茵錦幕燎爐熾，不知酒面寒欲冰。
春葱百指酌暖玉，似勝煮茗松風鳴。
亭中主人笑無語，雪景佳處未易評。
詩成呵筆筆隨凍，冥搜有味銀海明。
天風浩浩吹鶴氅，欲跨白霓凌太清。
負暄曝背者誰子，此亭可望不可登。